**GYAKORLATI HELY VÁLASZTÁS KRITÉRIUMAI**

**ÓVODAPEDAGÓGUS SZAK\***

**nappali tagozaton: Összefüggő külső szakmai gyakorlat**

**levelező tagozaton: az összes óvodai gyakorlat**

A gyakorlati képzésben meghatározott azoknak az óvodáknak, óvodai csoportoknak a köre, amelyet a hallgató gyakorlati helyéül választhat. Ez egy igen széles kör, ám amennyiben az alábbi feltételek nem teljesülnek, ill. megszegésre kerülnek, az óvodai gyakorlatot nem tudjuk teljesítettnek elfogadni:

· Mindkét tagozaton alapvető kritérium, hogy a választott óvoda az Óvodai Nevelés Országos Alapprogramjának megfelelően (363/2012. (XII. 17.) Korm. rendelet az Óvodai nevelés országos alapprogramjáról) működjön. Így, amennyiben a választott óvoda nem önkormányzati fenntartású, a hallgatónak a gyakorlatvezetőnél a választott óvoda pedagógiai programjának megfelelő részét bemutatva igazolnia kell a fentiek teljesülését. A befogadó nyilatkozaton a gyakorlatvezető aláírásával jelzi, hogy az óvodát gyakorlati helynek elfogadta.

* Az óvodai gyakorlatot nem lehet olyan csoportban végezni, ahol a csoportba járó gyermekek létszáma nem éri el a 12 főt.
* Nem végezhető a gyakorlat olyan csoportban, ahol egyidőben más hallgató vagy hallgatói csoport is gyakorlaton van.
* A hallgató nem lehet olyan óvodai **csoportban** gyakorlaton, ahol munkavégzésre irányuló tevékenységet végez (azaz pl. a csoport pedagógiai asszisztense, gyógypedagógiai asszisztense, dajkája), illetve ahová saját gyermeke jár. (Tehát végezheti abban az intézményben gyakorlatát, ahol dolgozik, de nem a saját csoportjában.) Továbbá a hallgatónak a mentor nem lehet közeli hozzátartozója.
* A hallgató nem töltheti gyakorlatát speciális, azaz olyan csoportban ahová kizárólag vagy többségében eltérő fejlődésmenetű gyermekek járnak. Ez még abban az esetben sem lehetséges, ha a hallgatónak van ilyen irányú (pl. gyógypedagógusi, gyógypedagógiai asszisztensi, konduktori) végzettsége. Integrált, inkluzív csoportban természetesen lehet gyakorlatot végezni.
* Továbbá nappali tagozatos hallgató nem végezheti az összefüggő külső szakmai gyakorlatát olyan óvodai csoportban, amelyben a megelőző öt félév során végzett óvodai gyakorlatot (az óvoda más csoportjában, tagóvodájában természetesen töltheti a gyakorlatát).